Yhdistetyt asiat T-349/06, T-371/06, T-14/07, T-15/07 ja asia T-332/07

Saksan liittotasavalta

vastaan

Euroopan yhteisöjen komissio

”EAKR — Rahoitustuen vähentäminen — Rahoitussuunnitelmien muutokset ilman komission suostumusta — Huomattavan muutoksen käsite — Asetuksen (ETY) N:o 4253/88 24 artikla — Kumoamiskanne”

Yhteisöjen ensimmäisen oikeusasteen tuomioistuimen tuomio (neljäs jaosto) 9.9.2008 II ‐ 2184

Tuomion tiivistelmä

(Neuvoston asetuksen N:o 4253/88, sellaisena kuin se on muutettuna asetuksella N:o 2082/93, 24 artikla)

(Neuvoston asetuksen N:o 4253/88, sellaisena kuin se on muutettuna asetuksella N:o 2082/93, 24 artikla ja 25 artiklan 5 kohta)

Kaikki rakennerahastoista myönnetyt rahoitustuet on pantava täytäntöön tuen myöntämispäätöksen ja etenkin tähän päätökseen liitetyn rahoitustaulukon mukaisesti, koska taulukko on suunnittelun väline, joka heijastaa sitä, mitä sovittiin yhteisesti komission ja kansallisten viranomaisten välillä. Muutokset komission hyväksymään rahoitussuunnitelmaan ilman komission suostumusta johtavat pääsääntöisesti kyseessä olevalle ohjelmalle myönnetyn tuen vähentämiseen riippumatta muutosten laadullisesta tai määrällisestä merkittävyydestä. Tässä yhteydessä komission suuntaviivat rakennerahastojen interventioiden loppuunsaattamisesta (1994–1999), joissa sallitaan rahastojen siirrot sen ohjelman eri toimenpiteiden välillä, jolle rahoitustuki on myönnetty, sillä edellytyksellä, että rahoitussuunnitelmassa mainittu alaohjelman menojen kokonaismäärä ei ylity, on ymmärrettävä siten, että niissä tavoitellaan ohjelmien lopputilityksen helpottamista sillä tavalla, että komissio hyväksyy tietyn joustavuuden sen harkintamarginaalin nojalla, joka sille on annettu asetuksen N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen N:o 4253/88, sellaisena kuin se on muutettuna asetuksella N:o 2082/93, 24 artiklassa, jotta se voi päättää, onko yhteisön tukea vähennettävä tai pidätettävä vai ei, ja että siten muutokset, jotka täyttävät säädetyt edellytykset, eivät johda tuen vähentämiseen, vaikka näitä muutoksia ei olisi toimitettu komission hyväksyttäväksi. Tästä seuraa, että suuntaviivojen 6.2 kohtaa, jossa vahvistetaan kyseessä oleva joustavuuslauseke, on tulkittava suppeasti. Asetuksen N:o 4253/88 25 artiklan 5 kohdassa säädetään muodollisesta menettelystä, joka koskee rahoitussuunnitelmien muuttamista ja joka sitoo sekä jäsenvaltioita että komissiota sillä tavalla, että niiden tilanteiden määrän, joissa jäsenvaltiot voidaan vapauttaa tämän menettelyn noudattamisesta ilman riskiä tuen vähentämisestä, on oltava niin alhainen kuin mahdollista. (ks. 60, 64 ja 72 kohta)

Yhteisön oikeuden säännöksen tai määräyksen sanatarkassa tulkinnassa on otettava huomioon, että koska yhteisön oikeuden säädökset laaditaan usealla kielellä ja koska eri kieliversiot ovat samalla tavalla todistusvoimaisia, tällaisen säännöksen tai määräyksen tulkinta edellyttää kieliversioiden vertailua. Yhteisön säännöksiä ja määräyksiä on nimittäin tulkittava yhtenäisesti, mistä johtuu, että yhdellä kielellä laadittua versiota ei voida tarkastella erikseen vaan sitä on tulkittava ja sovellettava ottaen huomioon muilla virallisilla kielillä laaditut versiot, vaikka tämä tarkoittaisi sitä, että kyseessä olevaa säännöstä tai määräystä tulkitaan ja on sovellettava tavalla, joka eroaa yhden tai useamman kieliversion kyseisessä säännöksessä tai määräyksessä käytettyjen sanojen luonnollisesta tai yleisestä merkityksestä, mikä on vastoin oikeusvarmuuden asettamia vaatimuksia. (ks. 67 kohta)